《用彦平韵赋石外舅短项翁》
宋代·耿镃

人生何地逃奇耦，白发转头成宿莽。
百年同尽草一丘，谁见乘槎上牛斗。
不如醉倒三万场。何必龙山岁重九。
先生元是古达人，身外所忻惟有酒。
石交自得短项翁，燕颔鸢肩非我友。
迩来带眼宽绿筠，结喉不造鸳鹭群。
十年孛窣墙下尘，仰面讵识高昆仑。
先生取人略形貌，翁获展尽终不浑。
我欲挽翁归翠微，手栽杞菊如天随。
愿翁醉客莫嫌扰，买山政赋淮南小。

作者简介：耿镃，字德基，一名元鼎，字时举（《昆山杂咏》卷中），吴郡（今江苏苏州）人。高宗绍兴间太学生（《中吴纪闻》卷六）。今录诗三首。